Leul s-a apreciat ușor în raport cu moneda euro luni, după încheierea alegerilor prezidențiale, câștigând 0,07 bani, un euro fiind cotat de către Banca Națională a României (BNR) la 4,7722 lei, sub valoarea de vineri, de 4,7729 lei și sub maximul istoric de joi, de 4,7808 lei.

În ultimele două săptămâni leul și-a accentuat tendința de depreciere demarată în septembrie în raport cu moneda unică europeană, atingând noi minime istorice, tendința luând însă o pauză la finalul săptămânii trecute.

Minimele istorice recente față de euro au dus moneda națională la niveluri atinse ultima dată după adoptarea OUG114/2018.

Dolarul a crescut la 4,3325 lei luni, după ce vineri a fost cotat de BNR la 4,3160 lei, iar lira sterlină a urcat și ea, de la 5,5580 lei, vineri, la 5,5805 lei luni.

ROBOR la trei luni a rămas cotat la 3,00%, în timp ce ROBOR la șase luni a stagnat la 3,09%.

Sursa: Mediafax